[{"text_idx": "#000000", "text": "Jakina da gure herrian euskararen egoera ez dela guk nahiko genukeen bezalakoa. Ez dago esan beharrik ere egoera hori bereziki gogorra dela Euskal Herriko zonalde batzuetan. Horietako bi dira Erribera eta Zuberoa. Lurralde bi hauetan zailtasun handiak dituzte euskara ikasteko, besteak beste gure hizkuntzak lege babesik ez duelako. Horrez gain, bertako ekoizleak ere ez dira garai onenak bizitzen ari.\nHemen dugu, bada, gure aletxoa jartzeko bi aukera paregabe: Errigora ekimenaren saskia eta Xiberoko ikastolen aldeko otarra.\nAtxikirik bidaltzen dizut informazio zehatza. Bata nahiz bestea jaso gura izanez gero, egin eskaerak JARDUN EUSKARA ELKARTEAn."}, {"text_idx": "#000001", "text": "Egitasmoaren helburu nagusia euskal irakurketa suspertzea da, liburuen berrerabilpena bultzatuz."}, {"text_idx": "#000002", "text": "Dagoeneko erabili ez eta egoera onean dauden liburuak JARDUNera (Kultur etxea) ekar daitezke.\nLiburuak sailkatu egingo dira adinaren arabera (haur, gazte eta heldu) eta liburu bakoitzeko txartel bat emango da.\nOndoren, txartel bakoitza sailkapen bereko edozein liburugatik trukatu ahal izango da.\n\u2022 Azoka egunetan ere aukera egongo da liburua eraman eta trukean beste bat hartzeko."}, {"text_idx": "#000003", "text": "\u2022 Egoera onean eta osorik egon behar dira.\n\u2022 Bildumak, kopurua edozein izanda ere, txartel bakar baten truke aldatuko dira.\n\u2022 Liburuak euskarazkoak izan behar dute (haur, gazte zein helduen liburuak).\n\u2022 Ez dira onartuko sexu bereizketarik edo indarkeriaren aldeko jarrerarik erakusten dituzten liburuak.\n\u2022 Ikas liburuak ez dira onartuko.\nLiburuak jaso, egoera onean daudela egiaztatu eta hala bada, truke azokarako txartela emango da."}, {"text_idx": "#000004", "text": "Txartelaren truke liburu bat hartzeko aukera egongo da."}, {"text_idx": "#000006", "text": "Azken urteotan bezalaxe, aurten ere, hasiak gara dagoeneko amodiozko gutunen lehiaketaren edizioa berriaren zabalpenarekin. Aurtengoan, amodiozko gutunen XXIII. edizioa ospatuko da ."}, {"text_idx": "#000008", "text": "Epaimahai gaztea aldiz, Ipintza eta Aranzadiko batxilergoko ikasleek osatuko dute. Epaimahai honek 26 urte azpikoen saria erabakiko du."}, {"text_idx": "#000009", "text": "Bestalde, ahalik eta jende gehienak lehiaketa honetan parte har dezan eta zabalpena aurrera joan dadin, hemen dituzue azken edizio honetarako oinarriak."}, {"text_idx": "#000010", "text": "Animatu eta parte hartu, sari ederrak daude eta!"}, {"text_idx": "#000012", "text": "8.- Sari ematea otsailaren 13an, ostirala, San Balentin egunaren bezperan egingo da, Bergarako kultur etxean, iluntzeko 19:00etan."}, {"text_idx": "#000013", "text": "9.- Lan guztiak Jardun Elkartearen esku geratuko dira eta osorik zein zatika argitaratzeko aukera izango du, beti ere, egilea zein den garbi adieraziz."}, {"text_idx": "#000014", "text": "10.- Lehiaketaren epaimahaia literatura eta kultura munduko pertsona ezagunek osatuko dute. Gazteen sarirako epaimahaia berriz, Bergarako ikastetxeetako ikaslez osatua egongo da."}, {"text_idx": "#000015", "text": "Amodiozko gutunen lehiaketa- balorazioak eta gutun saridunak"}, {"text_idx": "#000016", "text": "Partaidetza: 65 gutun. (2469) gutun 22 ediziotan)"}, {"text_idx": "#000018", "text": "Aurkeztu diren lanen artean umore eta erotismo gutxi egon da. Ezinezko eta izkutuko maitasuna izan da gehien errepikatu den gaia. Sufrimendu batetik idatzitako gutunak. Teknologi berriek ere izan dute euren lekua (facebook...). Azken lerrora arte nori idazten ari diren ez jakitearen teknika ere asko landu da."}, {"text_idx": "#000019", "text": "Garapen ona eta ondo idatzitako gutun borbila, perfektua. Oso intimoa eta amodioaren ikuspegi partikularra lantzen duena."}, {"text_idx": "#000020", "text": "Eskutitz hau irakurtzen ari bazara, sentitzen dut. Nahiago nuke irakurri beharrik izango ez bazenu; ezta nik idatzi beharrik ere. Pentsatzen dut zertatik ariko zaren pasatzen. Horregatik idatzi nuen eskutitz hau neurologoanean izan ginen egun hartantxe etxera iristean."}, {"text_idx": "#000021", "text": "Gustatuko litzaidake zuk ahalik eta gutxien irakurri behar izatea baina, benetan behar duzunean eskura izan ezazu. Nahi nuke une zail eta gogorretan eskutitz hau irakurtzea, izan dadila arnasaldi bat, indar ufada edo olatu bat. Eta bete zaitzala, guztiz agortu aurretik, karga ditzala zure pila eta indarrak. Ondotxo dakizu zuk zer pasa dugun lehendik ere etxe honetan amonarekin, badakizu nola bizi izan naizen urte askoan eta ez nuke nahi inondik inora ere zuk berdina pasatzerik. Ez, zuk ez laztantxo."}, {"text_idx": "#000023", "text": "Barkamena ere eskatu nahi nizuke ttiki, badaezpada. Barkatu buruhauste asko eman badizut, edo lan gehiegi ematen ari banaiz. Barkatu gauetan lorik egiten uzten ez badizut, edo nire gainean egotera behartuta sentitzen bazara. Barkatu etengabe galduta eta noraezean banabil, edo gehiegitan errepikatzen banaiz. Barkatu zutaz fidatzen ez banaiz, gauzak non gorde ditudan, edo zertarako diren gogoratzen ez badut. Barkatu zure izena oroitzen ez badut, edo egunen batean zu ezagutu ez eta nor zaren galdetzera iristen banaiz. Barkatu laztantxo. Baina badakizu ez naizela ni, ez naiz ni iraindu, oihukatu edo jotzen zaituena. Ez naiz ni buruhauste edo lanak ematen dizkizuna. Ez naiz ni lorik egiten uzten ez dizuna, galtzen dena, errepikatzen dena, gauzen bila dena hankaz gora jartzen duena, zure izena ahaztu duena edo ezagutzen ez zaituena. Ez naiz ni; ez da hori zure ama, gaixotasuna da. Bere menpe hartuta nauka eta nahieran narabil txotxongilo baten moduan."}, {"text_idx": "#000024", "text": "Ez itzazu aintzat hartu tristetzen zaituzten egoerak, mesedez. Oraindik elkarrekin gaude, oraindik zure ama naiz eta zu nire alabatxoa. Horregatik eskatu nahi dizut, gaixotasunak guztiz hartuta ez naukan momentuetan, benetako ama alabak izaten jarrai dezagun. Oraindik banagoelako, oraindik banaizelako eta izaten jarraitu nahi dudalako."}, {"text_idx": "#000025", "text": "Laztantxo, izugarri maite zaitut, ez inoiz ahaztu."}, {"text_idx": "#000026", "text": "Hunkigarria, sentimenduz betetako gutuna. Betiko maitasunen topikoa errepikatu arren, lehenengo pertsonan idatzitako gutun orijinal eta sinesgarria. Adineko pertsona baten barruan oso ondo pertsonifikatutako gutuna."}, {"text_idx": "#000028", "text": "Baina orain dela 8 urtetik hona, nire bihotzaren mina oso bestelakoa zen. Bihotza gaizki nuen nire ondotik bat-batean alde egin zenuen egun hotz hartatik, egunsentiko iluntasunean gure logelako ohean erabat geldirik sumatu zintudan une beretik, ezpainak eta begiak ubel, aurpegia eta eskuak zurbil, masaila ukitzean zure hatsaren beroa eta zure bularrean barruko dardararen soinua sentitu ezinik egon nintzenetik."}, {"text_idx": "#000029", "text": "Orduantxe gaixotu egin zen nire bihotza, eta arima erabat hustu zitzaidan, mundu honetan bizitzeko edo sentitzeko dagoen guztiak mereziko ez balu bezala, zu hemen eta nirekin sentitu eta gozatzeko egongo ez bazara. Ez baitzenidan esan abiatzen lehena izango zinela, ni baino gazteagoa izan arren. Ez baitzenidan jakinarazi nolakoa izango zen niretzako bizitza zu maitatu ahal izan gabe. Eta ez baitzenidan ohartarazi zein gogorra izango zen goizero ohetik jaikitzea aurreko gauetik zurekin egindako planik gabe, egun berria berezi egiteko ideiarik gabe, egunak eta gauak, eta asteak eta hilabeteak, zure ondoan igarotzeko eta nerabeen antzera bizipoza berriztatzeko aukerarik eduki gabe."}, {"text_idx": "#000031", "text": "Baina, denborarekin, zu gabe egotearen pena astunaren zama eramaten ikasi nuen, eta baita hura ahazteko trikimailu batzuk erabiltzen ere, zeinei esker pilula gehiegirik hartu gabe lo egin dezakedan, eguna ordu apaletan eta ordu ez hain txarretan erdibituz, ibilaldi luzeak bakarka eginez etxera erabat nekaturik itzultzeko, neure buruari gezur inozoak esanez goizeko gosaria hartzean, eguerdian gogorik gabe bazkaltzean, edo gaueko afari arinaren hutsean."}, {"text_idx": "#000032", "text": "Laurogeita lau urterekin ezin dut bizitzarengandik besterik espero zurekin bizi izan dudana baino, Ixabel, ume gorriak ginenetik zahartu arte elkar maitatu genuelako, etengabe. Une on zein latzetan adiskide eta lagun izan ginen. Liskarrean aritzen ginen noizbehinka, bai, baina garaiz esandako \u201cbarkatu\u201d bat, ustekabeko irribarre bat edo bat-bateko musu bat nahikoa ziren gauzak berehala bere onera itzultzeko eta bakeak egiteko."}, {"text_idx": "#000034", "text": "Eta honexegatik, Ixabel, idazten dizut azken gutun hau, nire amodioaren aitormena, ni zuregana abiatu aurretik iritsiko zaizunaren esperantzarekin. Zain egon nazazun, ez naiz eta atzeratuko. Zure galako jantzirik ederrenak eta gure ezkontza-egunetik gordetzen zenituen zapata zuriak jantzi ditzazun, ilea harribitxizko diademarekin (liluratzen ninduena) lotu dezazun, eta azala lore-esentziarekin (horditzen ninduena) lurrindu dezazun."}, {"text_idx": "#000035", "text": "Eta horrela apainduta, ederra kanpotik eta maitasunez betea barrutik, beti gogoratu izan zaitudan moduan, eskua begirunez helduko dizut eta dantzara aterako zaitut. Paradisua Hoteleko areto nagusian, Zeruko Orkestrak jotzen duen \u201cLoreen baltsa\u201dk lagundurik, besarkatuko nauzu, musu emango dizut, eta gure erromantzea, orduan bai, beti-betirako izango da. Gaztaroan ikusi ohi genituen zuri beltzeko filmetakoak baino askoz ere hobeagoa, handiagoa."}, {"text_idx": "#000036", "text": "Amodio estuegia ona ez denaren erabakia adierazten duen gutun ausarta. Barruko sentimenduak adierazteko hizkuntz aberatsa erabiltzen duen gutuna."}, {"text_idx": "#000038", "text": "Maite haut, Ainhoa. Hezurretaraino, erraietaraino, arimaraino. Beste inor baino gehiago maite haut, neure burua bera baino gehiago maite haut. Baina, hortxe zagon koxka. Ez naun neure buruaren jabe, hireganako maitasun mugagabe honek dominatu egiten nain. Trapuzko txotxongilo bat besterik ez naun hire eskutan. Bazekinat ez dela hori hire asmoa, zoritxarrez, ordea, halaxe dun. Eta nik sokak moztu nahi dizkinat, neure oinetan ibili, neure ahotik hitz egin, neure ekintzen jabe izan. Eta horretarako gai naizenean hire eskua hartu. Eskua hartu, eman, heldu, utzi, askatu. Neure eskua."}, {"text_idx": "#000039", "text": "Izan ere obsesio bihurtu haiz niretzat. Ez dinat beste ezer buruan. Hi haiz, Ainhoa, nire obsesioa, droga eta bizioa. Heroinomano batek heroinatik behar dinan moduan behar dinat nik hiretik. Ez naun lotsatzen, esan egingo dinat. Ainhomanoa naun. Lehenengo urratsa onartzea izaten omen dun. Hori behintzat egin dinat, orain bigarren pausua zetorren. Distantzia. Aldendu egin behar naun, higandik eta hire mundutik."}, {"text_idx": "#000040", "text": "Hain nagon errotuta hiri, aberrian sustraiak bota dituena bezalaxe. Eta erbesteratu, desterratu egingo naun borondatez, nahi dinatelako, baina batez ere behar dinatelako nire bihotzaren aberria, nire lekukotasuna, nongotasuna, nire gorputzaren mugetara bueltatzea. Eta hireetatik ateratzea, horregatik erbesteratuko naun atzera ere benetan dagokidan aberrira."}, {"text_idx": "#000041", "text": "Bazekinat, ez dun ulertzen erraza, errudun sentituko haiz orain agian. Baina, sinetsi egin behar dun. Ez dun higatik. Ez dun hire gorputzeko ezer, ez dun hire azalagatik, ez hire begiengatik, ez hire sabelagatik, ezta biok ezagutzen dinagun txoko ezkutu horregatik ere. Ez dun hire ahoagatik, ez dun hire bizkar gozo, leun eta infinituagatik, ezta hire sabelagatik ere. Ez dun hire usaina, ez dun hire ilea, hire begirada, zerion argia eta bakea. Hire belarria, estaltzen dinan belusezko kapa, hire ahotsa, eta ezta lo hondarrek tatuatzen dizkinaten betazpiak ere. Ez dun hire sugandila mihi zorrotza, hire azalaren umeltasuna, hire musuen leherketa, eztanda. Ez dun hire gorputzeko ezer, ez txinparta bat, ez malko bat, ez xerlo bat, ez hasperen bat. Ez dun horietako ezer, eta dena dun."}, {"text_idx": "#000042", "text": "Hire azala, hire beroa dun, Ainhoa, bizitzeko behar dinaten airea. Eta nik ez dinat beste inoren ahotik arnastu nahi, neure neuretik baino. Horregatik, maitea, behar dinat higandik askatzea. Hire aldamenean egotea, goizero esnatu eta hire soaren oihartzunari behatzea, gauetan hire arnasaren erritmoan kulunka lokartzea, nahi bat, desio bat izatea besterik gabe. Eta ez behar bat, derrigorra, ezinbestekoa."}, {"text_idx": "#000043", "text": "Maitasun kontutan irabazle irteten omen dun bihotza, harremana porrotera kondenatuta egonda ere hari egiten zionagu jaramon. Zaurituta, mailatuta, minberatuta bihotza, baina irabazle. Halaxe egon dun nirea. Badun aldatzeko ordua. Badun nigan pentsatzeko garaia. Bihotza bero eta burua hotz izan ditinat orain arte; burua bero eta bihotza hotz izango ditinat hemendik aurrera, sendatu artean bederen. Eta orduan, agian, itzuliko naun hire mundura neure oinetan."}, {"text_idx": "#000044", "text": "Hartzan muxu hau, Ainhoa, hau bai, hau hirea dun eta."}, {"text_idx": "#000045", "text": "Epaimahai gaztearen iritzia (Bergarako ikasleak):"}, {"text_idx": "#000047", "text": "Orokorrean gutunak onak iruditu zaizkie, nahiz eta gutun batzuen artean maila ezberdintasuna egon. Irabazlea aukeratzeko orduan, erraz heldu dira adostasun batera."}, {"text_idx": "#000048", "text": "Erraz irakurtzen den amodiozko gutun hunkigarria. Oso gutun polita eta ondo idatzia."}, {"text_idx": "#000049", "text": "Abenduaren 14a da, larunbata, gaueko 12:30ak. Gaur ere jendez beteta daude kaleak, tabernak gainezka. Lagunak parrandan gelditu dira, laneko estresa ahazteko edo, batek daki. Baina nik ez daukat gogorik. Ez, gaurkoan ez. Ni etxera noa, poliki, astiro, heltzeko asmorik edukiko ez banu bezala. Zaila zait pausua mantentzea. Zuk ere horrela esaten zenidan, batzuetan kostatzen zaigula hankak lurretik altxatzea. Blokeatuta bezala gelditzen gara horrelakoetan, ez aurrera eta ez atzera. Beste barik, geldi."}, {"text_idx": "#000051", "text": "Mugikorra atera, kaskoak jarri eta listako lehenengo kanta hasi naiz entzuten, \u2018Anek idatzi dit zutaz\u2019 izenburua. Oraindik ere ez dakit kasualitateak existitzen diren, baina nahita eginda dirudi. Gaur bertan hitz egin dit zuri buruz. Azken aldian gure arteko zubi bihurtu dela uste dut. Sinetsi ahal duzu? Zu eta nire arteko zubi. Ez al gara kapazak bata bestearekin hitz egiteko?"}, {"text_idx": "#000053", "text": "Egia esan, ez nau harritu. Urtebete igaro da batera ez gaudenetik. 365 egun eduki ditut zu gabe ni naizela ulertzeko. Eta akaso, beste 365 gau zurekin ere ni nintzela ahazteko. Baina ez, gezurra badirudi ere, ez nau harritu, ezta larritu ere. Ez zait zulorik zabaldu tripatik eztarriraino. Ez zait arnasa gelditu, ez naiz ito. Eta ez, ez zait zauririk ireki, ondo itxita daude denak. Badakit, zantzurik utzi ez duela dirudi. Baina dardarka nago hala ere. Zentzugabekoa agian, nork daki."}, {"text_idx": "#000055", "text": "Bai, dardarka nago. Hotz naiz oraindik. Hotz daudelako izarak. Hotz dago ohea, zu bertatik atera zinen egunetik. Hotz daukat gorputza, eta batez ere, hotz bihotza, hotzegi agian."}, {"text_idx": "#000056", "text": "Orain ere, kaskoak jarri eta listako bigarren kanta hasi naiz entzuten. Kasualitateak kasualitate, horrela dio abestiak, \u201cZu eta ni ginen infinitua. Eta orain oroitzapen bat zara, nire izaretan bizi dena\u201d."}, {"text_idx": "#000057", "text": "Begiak itxi, eta galdera bati erantzunik topatu ezinik nabil oraindik. Bada, izan daiteke finitua infinitua?"}, {"text_idx": "#000058", "text": "Gero eta jende gehiagok daki euskaraz, hizkuntzaren ezagutza gero eta arinago zabalduz doa; baina erabilera ez da neurri berean hazten. Jende askoren harreman sareak erdaldunak dira, eta horrek zaildu egiten du euskara jakitetik euskaraz berba egiteko pausoa ematea. Horretan laguntzeko, mintzapraktika egitasmoak daude martxan hainbat herritan: Bergararan esate baterako, Berriketan egitasmoa.\nBerriketan egitasmoari esker, euskaraz naturaltasunez moldatzen diren lagunak haien mintzamena hobetu nahi dutenekin euskaraz berba egiteko elkartzen dira, eta dena borondatez. Hiruzpalau partaideko taldeak osatzen dira, talde hauek maiztasun jakin batekin elkartzen dira (gehienak astean behin ordu batez) euskaraz berba egiteko eta, tarteka tarteka, nahi duenak parte hartzeko ekintza osagarriak ere antolatzen dira, Berriketan egitasmoan parte hartzen duten talde desberdinetako partaideak elkar ezagutzeko."}, {"text_idx": "#000059", "text": "Berriketan bezalako mintzapraktika programek euskararen erabilera bultzatzen dute, bai euskara maila hobetu nahi duten pertsonen artean eta baita maila txukuna dutenen artean ere. Are gehiago, programa hauek bi talde hauek harremanetan jartzen dituzte.\nMintzapraktika egitasmoen helburuetako bat euskaldunon komunitatea zabaltzea da, euskarazko harreman sareak sortu eta hedatuz euskaldunon hizkuntza komunitatea zabaltzea, euskaraz aritzeko ditugun aukerak ugarituz.\nHorretaz gain, erakundeek, euskaltegiek eta euskara elkarteek elkarlanean aritzeko aukera paregabea dute."}, {"text_idx": "#000060", "text": "BERRIKETANek antolatzen dituen berba-taldeak astero ordu batez elkartzen dira euskaraz berba egiteko. Taldea autonomoa da zer egin nahi duen erabakitzeko: nonbait jarri eta zerbait hartu, paseoan ibili... Talde guztietan euskaraz txukun berba egiten duen pertsona bat edo bi izaten dira eta taldeko beste bi edo hiru lagun euren euskara maila hobetu nahi dutenak izaten dira.\nAsteroko hitzorduez gain, nahi duenak parte har dezake ekintza osagarrietan ere. Saio hauek anitzak izaten dira: afariak, bisita gidatuak, mendi irteerak eta beste hainbat. Saio hauen bidez herriko beste berba-lagunekin elkartzeko eta elkar ezagutzeko aukera izaten da eta, batzuetan, eskualde mailan martxan dauden beste berba-lagun egitasmoekin batera ere (Arrasateko Zahar-berri, Eskoriatzako Berbalaguni eta Aretxabaletako Barriketan) antolatzen ditugu.\nBergaran, 2006tik hona urtero 55 lagunetik 72 lagunera bitartean izan ditugu taldeetan (taulan kopuruen zehaztasuna); eta bi ikasturtetan hika-lagun taldea ere izan da martxan.\nBerriketaneko partaideen gehiengoa euren euskara maila hobetu nahi dutenak izaten dira (bidelariak): euskaltegietako ikasleak eta ikasle ohiak edo aspaldi ikasitako euskara maila berreskuratu nahi dutenak. Eta horien laguntzaile euskaraz natural berba egiten dutenak (ez dutenak irakasle paperik hartuko, zailtasuna daukan pertsona berba egitera animatzea izango baita euren helburua)."}, {"text_idx": "#000061", "text": "2006-2007 ikasturtean 65 partaide izan ziren, 2007-2008an 54 hamabost taldetan banatuta, 2008-09 ikasturtean 55 partaide 18 taldetan banatuta, 2009-2010 ikasturtean 54 lagun 16 taldetan banatuta, 2010-2011 ikasturtean 65 lagun 19 taldetan banatuta (45 bidelari eta 20 bidelagun), 2011-2012 ikasturtean 71 (47 bidelari eta 24 berba-lagun), 2012-2013an 72 partaide (50 bidelari eta eta 22 berbalagun, 19 taldetan banatuta) eta 2013-2014an 68 partaide (46 bidelari eta 22 berbalagun, 18 taldetan banatuta) talde arruntetan. Bestalde, 2007-2008an eta 2011-2012an hika-lagun talde bana ere izan ziren.\nBestalde, aipatu behar da \u201cBerriketan\u201d egitasmoan (eta \u201cMintzanet\u201d egitasmoan) parte hartzeko euskaldun-berri horiek euskaraz berba egiteko gutxieneko gaitasuna behar dutela, baina ezer ez dakienak, euskaltegian euskaraz ikasteaz aparte, badauka Bergaran beste aukera bat ere, AUZOKO egitasmoan parte hartuta.\nEta astean behin taldean elkartzeko aukerarik ere ez duenarentzat, badago Euskal Herri mailan euskara etxetik irten gabe eta doan praktikatzeko (Internet bidez) beste aukera bat. Horretarako informazioa ondorengo helbidean topa dezakezue: \nBerriketanen berri izateko eta izena emateko:\nBerriketan egitasmoak antolatutako hainbat saioren informazioa, irteeren berri ... helbidean ikus daiteke. Bestalde, Euskal Herrian dauden mintzapraktika programen inguruko informazio gehiago webgunean aurki daiteke.\nEta izena ematera animatzen direnak Jardun Euskara Elkartera deitu (943 763661) edota Jardunen bulegotik pasa (Errotalde jauregia z/g) daitezke, bai euskaraz berba egiten duzuenak (taldetxo baten laguntzaile izateko) eta baita euskara praktikatu nahi duzuenak ere; astean ordubete atsegina pasatzeko beste modu bat duzue eta!\nBergarako Udala, Bergarako Udal euskaltegia eta Jardun Euskara Elkartea."}, {"text_idx": "#000062", "text": "Denda, jatetxe, taberna eta abarretako hizkuntza paisaia euskalduntzeko BOLUNTARIO sarea"}, {"text_idx": "#000063", "text": "Proiektu honen iturria herritar talde batek Bergaran euskara bultzatzeko egitasmoren batean parte hartzeko azaldutako gogoa da. Proposamen haren haritik, lantalde bat osatu eta herriko euskararen hutsuneak aztertu eta horiek gainditzeko bideei buruzko gogoeta egin da."}, {"text_idx": "#000064", "text": "Gogoeta horretan agertutako hutsuneen artean merkataritzako hizkuntza paisaian euskarak izandako atzerakada nabarmendu da. Atzeraka horren arrazoien inguruan honakoak azaldu dira, besteak beste:\n\u2013 Dendari batzuen gaitasun falta, ziurtasun falta, gaztelaniaz erosoago sentitzea...\n\u2013 Bezero euskaldunen eskaririk eza. Bezero askok nahiago izatea kartel horiek euskaraz ere egotea baina nahi hori ez adieraztea dendariei.\nHala, beraz, egoera hori hobetzeko asmoz dator proiektu hau."}, {"text_idx": "#000065", "text": "Hizkuntza paisaia kontzeptua erabiltzen da leku batean, bistan, dauden kartel, errotulu eta abarrak izendatzeko. Kontzeptu hau hizkuntzaren ikuspegitik alderdi oso inportantea da, uneoro begietatik sartzen zaigunak hizkuntzaren ezagutzan eta erabileran eragin handia duelako.\nProiektu honetan, merkataritza eta ostalaritzako hizkuntza paisaia euskaratzea planteatzen da: erakusleihoetan (eskaparateetan) zein lokal barruetan agertzen diren kartelak, jatetxeetako kartak, pintxo zerrendak..."}, {"text_idx": "#000066", "text": "Herriko denda, jatetxe, taberna eta abarretako hizkuntza paisaian euskara indartzea eta, ahal den neurrian, nagusi izatea da proiektu honen helburua.\nHorretarako, alde batetik, herritarren eskaria helarazi nahi zaie eta, bestetik, baita laguntza eskaini ere.\nHelburu horrekin, dendari eta ostalariek euren negozioetan jendaurrean erabiliko dituzten testuak euskaraz idazten lagunduko dien herritar boluntarioen sarea osatu nahi da, gaur egun herrian martxan dagoen Berriketan mintzapraktika programa arrakastatsuaren antzeko formatuarekin."}, {"text_idx": "#000067", "text": "Nahi duten dendari eta ostalariek izango dute aukera egitasmoan parte hartzeko. Hartuko duten konpromiso nagusia, boluntarioaren laguntzaz, euren establezimenduko hizkuntza paisaia (errotuluak, menuak, eskaintzak...) euskaraz edo euskarari lehentasuna emanez jartzea izango da."}, {"text_idx": "#000068", "text": "Proiektu honek dendari eta ostalariei ondorengo onurak ekarriko dizkie:\n\u2022 Bezeroei zerbitzu hobea eskaintzea.\n\u2022 Bezero berriak izateko aukera.\n\u2022 Sektorekako zenbait material eskuratzeko aukera.\n\u2022 Publizitatea (euren aldeko kanpaina positiboa)."}, {"text_idx": "#000069", "text": "Boluntarioak: euskaraz idazteko gaitasuna duen edozeinek hartu ahal izango du parte. Ez da, beraz, euskara maila altua izan beharrik, boluntarioei laguntza eskainiko baitzaie Udaletik eta Jardunetik. Boluntarioak egin beharrekoa dendari bati edo taldetxo bati hizkuntza paisaia euskaratzen laguntzea izango da. Helburua, dendari-ostalariak ahal duen neurrian, berak egitea eta boluntarioak laguntzea izango da, ez dendariari dena eginda ematea. Proiektu honek boluntarioei ondorengo onurak ekarriko dizkie:\n\u2022 Euskararen aldeko ekarpena egitea, hizkuntzaren normalizazioan eragile aktiboa izanez.\n\u2022 Bere hizkuntza landu eta hobetzeko aukera.\n\u2022 Euskaraz bizitzeko aukerak ugaritzea."}, {"text_idx": "#000070", "text": "Egitasmoaren berri gehiago izan nahi duenak edo parte hartu nahi duenak deitu edo jarri harremanetan Bergarako Jardun euskara elkartearekin."}, {"text_idx": "#000071", "text": "Jardun euskara elkartean, 25. urteurrenaren bueltan, hiru saiotako gogoeta prozesua burutuko dugu urria-azaroa bitartean."}, {"text_idx": "#000072", "text": "Jarduneko zuzendaritzatik herritar guztiak eta bereziki Jarduneko bazkideak gongidatu nahi dutu bertan parte hartzera."}, {"text_idx": "#000073", "text": "Saioak, urriaren 25ean eta azaroaren 15ean eta 29an izango dira. Guztiak 10:00etatik 13:00era bitartean Irizar Jauregian."}, {"text_idx": "#000074", "text": "Gogoeta saio hauetan, Jardunen norabidea, funtzioak, ekintzak eta antolakuntza aztertuko dira bestetak beste."}, {"text_idx": "#000075", "text": "Etorri eta biziberritu dezagun Jardun!"}, {"text_idx": "#000076", "text": "MokolokoM Berriak: Bergarako internet jarioa"}]